Ubetinget fængselsstraffe til tre mænd i omfattende sag om grov berigelseskriminalitet.

Tre mænd af bosnisk afstamning er ved Retten i Hjørring blevet idømt ubetingede fængselsstraffe for en lang stribe af tyverier af tegnebøger og efterfølgende misbrug af ofrenes kreditkort. I alt er der blevet hævet 357.000 kroner på ofrenes kreditkort. To af de tre dømte er blevet udvist af Danmark. Typisk er forbrydelserne foregået ved, at de tre dømte mænd i indkøbscentre har udset sig ældre mennesker. Her har de så afluret ofrenes pinkoder, stjålet deres tegnebøger og efterfølgende hævet kontanter på de stjålne kort. - Ved en række af tilfældene har gerningsmændene stjålet tegnebøgerne, hvori de har fundet ofrenes pinkoder, forklarer anklager ved Nordjyllands Politi Malene Lund Andersen. Gerningsmænd overvåget Gerningsmændene har igennem længere tid været på spil i hele Jylland, og via registreringsnummeret på én af gerningsmændenes biler lykkedes det politiet at overvåge de tre mænds færden i diverse indkøbscentre – blandt andet også i Nordjylland, hvorefter de blev anholdt. Sagen har med start 18. juni kørt over fem dage ved Retten i Hjørring. To udvist af Danmark Den 55-årige Amir Sugic med bopæl i Randers blev idømt et år og tre måneders ubetinget fængsel samt udvist af Danmark i 12 år. Han ankede dommen. Den 45-årige Enes Moco med adresse i Odense blev idømt et års ubetinget fængsel og fik en advarsel om udvisning. Han modtog dommen. Og endelig blev en 66-årig mand med ukendt adresse idømt 10 måneders ubetinget fængsel og blev udvist af Danmark i seks år. Han modtog dommen. Malene Lund Andersen oplyser, at alle tre mænd er dømt efter Straffelovens paragraf 286, fordi forbrydelserne er af en særlig grov beskaffenhed. - I de her tilfælde er der tale om organiseret og systematisk kriminalitet, siger Malene Lund Andersen. De tre mænd har været varetægtsfængslet siden marts.